104 sarnaqäwi: Jesusaw alaxpachar kutkatxi
WALJA urunakaw saraqxäna, arkirinakapax walja kutiw Jesusar uñjxapxäna. Mä kutix 500 arkirinakapaw uñjapxäna. Jesusax uñstkäna ukapachaxa, ¿kuna tuqitsa parlirïpachäna? Diosan apnaqäwipatwa parlirïna. Jehová Diosax Apnaqäwipat parlañapatakiw Jesusarux aka Uraqir khitanïna. Jupax jiwatat jaktkasinsa uka tuqit parlaskakïnwa.
¿Kunas Diosan apnaqäwipax uk amttati? Alaxpachan utt’ayata Diosan gobiernopawa, ukat Jesusaw apnaqirïñapatak Ajllitaxa. ¡Kunjamtï uñjawayktanxa, Jesusax manq’at awtjatanakarusa manq’ayänwa, usutanakarusa qullänwa, jiwatanakarus jaktayarakïnwa, ukham wali suma apnaqirïniw Jesusaxa!
Ukat kunapachatï alaxpachat waranq mara apnaqanini ukhaxa, ¿aka Uraqix kunjamänisa? Jïsa, aka Uraqpachaw mä suma kusipacharu tukuyatäni. Janiw juk’ampi ch’axwañanakasa utjxaniti, ni jiwayasiñanakasa, ni usuntañanakasa, ni jiwañas utjxaniti. Ukxa yattanwa, kunattix Diosax aka Uraqxa suma kusipachäñapatakiw luratayna, jaqin jakasiñapataki. Ukatwa Edén huertxa luratayna. Diosax kuntï munkäna ukxa Jesusaw phuqayani.
Alaxpachar Jesusax kutkatxañapäna uka urux purinxänwa. 40 uruw Jesusax arkirinakapar uñstawayäna, taqiniw jakaskatapxa yatxapxäna. Ukampis janïr alaxpachar sarkasaxa akham sänwa: ‘Jerusalenan suyapxañamawa qullan ajayu katuqapxañamkama’ sasa. Qullan ajayux Diosan ch’amapawa, thayjamawa, ukaw arkirinakaparux Diosan munañap lurañxa yanapt’añapäna. Tukuyaruxa Jesusax akham sänwa: ‘Jumanakax aka Uraqpachanwa nayat yatiyapxäta’ sasa.
Uk säna ukatsti, muspharkañaw pasäna. Jesusaw alaxpachar aptatäxäna, akan uñjaski ukhama. Ukatxa qinayaw imantxäna, arkirinakapax janiw ukat uñjxapxänti. Jesusax alaxpachar kutkatxasaxa, alaxpachatwa aka Uraqinkir arkirinakaparux apnaqäna.
1 Corintios 15:3-8; Apocalipsis 21:3, 4; Hechos 1:1-11.
Jiskt’äwinaka
- ¿Mä kutix qhawqha arkirinakapas Jesusar uñjapxäna, ukat kuna tuqitsa Jesusax parläna?
- ¿Kunas Diosan Apnaqäwipaxa, ukat kunapachatï Jesusax waranq mara aka Uraqir apnaqxani ukhax kunjams jakasiñäni?
- ¿Jesusax qhawqhürus arkirinakapar uñstäna, ukat kamachxañapänsa?
- ¿Janïr alaxpachar makatkasaxa Jesusax arkirinakaparux kamsawayänsa?
- ¿Akan kamachaskisa, ukat kunjamatsa Jesusax aptatäxäna?
Yaqha jiskt’äwinakampi
- Liyt’añamawa 1 Corintios 15:3-8.
¿Kunatsa apóstol Pabloxa Jesusan jaktäwipat taqi chuyma parlänxa, ukat kunanak tuqitsa cristianonakax jichhapachax Pabljam parlapxarakispa? (1 Cor. 15:4, 7, 8; Isa. 2:2, 3; Mat. 24:14; 2 Tim. 3:1-5.)
- Liyt’añamawa Hechos 1:1-11.
Kunjamtï Hechos 1:8 qillqatan siskixa, ¿kawkikamas yatiyasiski? (Hech. 6:7; 9:31; 11:19-21; Col. 1:23.)
ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn